Document ID: 32015D0558

KOMISJONI RAKENDUSOTSUS (EL) 2015/558,
1. aprill 2015,
millega muudetakse rakendusotsust 2014/709/EL, milles käsitletakse loomatervishoiualaseid tõrjemeetmeid seoses sigade Aafrika katkuga teatavates liikmesriikides
(teatavaks tehtud numbri C(2015) 2160 all)
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
võttes arvesse nõukogu 16. detsembri 2002. aasta direktiivi 2002/99/EÜ, milles sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (3) eriti selle artikli 4 lõiget 3,
ning arvestades järgmist:
(1)
Komisjoni rakendusotsuses 2014/709/EL (4) on sätestatud loomatervishoiualased tõrjemeetmed seoses sigade Aafrika katku esinemisega teatavates liikmesriikides. Kõnealuse otsuse lisas piiritletakse ja loetletakse nende liikmesriikide teatavad alad, mis on epidemioloogilist olukorda arvesse võttes eristatud vastavalt riski tasemele. Loetelu sisaldab Eesti, Itaalia, Läti, Leedu ja Poola teatavaid alasid.
(2)
Rakendusotsuse 2014/709/EL artikkel 7, millega on ette nähtud erand selle rakendusotsuse lisa III ja IV osas loetletud piirkondadest pärit sigadelt saadud loomsete kõrvalsaaduste saadetiste lähetamise keelust, tuleks läbi vaadata, et võimaldada ohutult kõrvaldada lisa III osas loetletud piirkondades asuvatest ettevõtetest pärit sigadelt (v.a uluksigadelt) saadud loomseid kõrvalsaadusi, sealhulgas surnud loomade töötlemata rümpasid, ja teha seda kõnealustest loomsetest kõrvalsaadustest tulenevat riski arvestaval viisil.
(3)
2015. aasta jaanuarist veebruarini teatati sigade Aafrika katku puhangust kodusigadel Poolas ning mitmest uluksigadega seotud juhtumist rakendusotsuse 2014/709/EL lisa II osas loetletud piirangualadel Leedus ja Poolas. Veebruaris ja märtsis 2015 teatati mõnest juhtumist rakendusotsuse 2014/709/EL lisa I ja III osas loetletud piirangualadel Lätis.
(4)
Hinnates riski Läti, Leedu ja Poola loomaterviseolukorrale, tuleks arvesse võtta praeguse epidemioloogilise olukorra muutumist. Selleks et loomatervishoiualaseid tõrjemeetmeid sihipäraselt rakendada ja takistada sigade Aafrika katku levikut, samuti selleks, et vältida tarbetuid häireid liidusiseses kaubanduses ning seda, et kolmandad riigid kehtestaksid põhjendamatuid kaubandustõkkeid, tuleb muuta rakendusotsuse 2014/709/EL lisas esitatud liidu loetelu aladest, mille suhtes kohaldatakse loomatervishoiualaseid tõrjemeetmeid, ja võtta arvesse kõnealusest haigusest tingitud epidemioloogilise olukorra muutumist Lätis, Leedus ja Poolas.
(5)
Seepärast tuleks rakendusotsust 2014/709/EL vastavalt muuta.
(6)
Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
ON VASTU VÕTNUD KÄESOLEVA OTSUSE:
Artikkel 1
Rakendusotsust 2014/709/EL muudetakse järgmiselt.
1)
Artikli 7 lõike 2 sissejuhatav lause asendatakse järgmisega:
„2. Erandina artikli 2 punktis d sätestatud keelust võivad asjaomased liikmesriigid lubada lähetada muudelt kui uluksigadelt saadud loomseid kõrvalsaadusi, sealhulgas töötlemata rümpasid ettevõtetest ja korjuseid tapamajadest, mis on heaks kiidetud kooskõlas määrusega (EÜ) nr 853/2004 ning mis asuvad lisa III osas loetletud piirkondades, töötlemis-, põletus- või koospõletustehasesse (nagu on osutatud määruse (EÜ) nr 1069/2009 artikli 24 lõike 1 punktides a, b ja c), mis asuvad väljaspool lisa III osas loetletud piirkondi, tingimusel et:”
2)
Lisa asendatakse käesoleva otsuse lisas esitatud tekstiga.
Artikkel 2
Käesolev otsus on adresseeritud liikmesriikidele.
Brüssel, 1. aprill 2015

Labels: 3
1
17
6